Ταλία

Η **Αριάδνα Ταλία Σόντι Μιράντα** (*Ariadna Thalía Sodi Miranda*, 26 Αυγούστου 1971), ευρέως γνωστή ως **Ταλία**, είναι Μεξικανή τραγουδίστρια, ηθοποιός, παραγωγός, συνθέτρια, στιχουργός, συγγραφέας και επιχειρηματίας.

Σύμφωνα με την AMPROFON (Ένωση Μεξικανών Παραγωγών Ηχογραφημάτων), θεωρείται η πιο εμπορική Μεξικανή τραγουδίστρια διεθνώς, καθώς έχει πουλήσει πάνω από 50 εκατομμύρια αντίτυπα παγκοσμίως. Ξεκίνησε τη μουσική της καριέρα από πολύ μικρή ηλικία ενώ έχει τραγουδήσει στα ισπανικά, στα αγγλικά, στα πορτογαλικά, στα γαλλικά, και στη διάλεκτο Ταγκαλόγκ των Φιλιππίνων, στο πλαίσιο της προώθησης της μουσικής της στις διάφορες αγορές. Θεωρείται βετεράνος της ισπανόφωνης βιομηχανίας του θεάματος, με το όνομά της να αποτελεί ένα από τα σημαντικότερα brands στον ισπανόφωνο κόσμο.

Αποτελεί μια από τις πιο επιτυχημένες ισπανόφωνες ερμηνεύτριες όλων των εποχών και αναφέρεται από το διεθνή Τύπο ως η *"Βασίλισσα της Λάτιν Ποπ"*.  Έχει λάβει 17 υποψηφιότητες στα βραβεία Latin Billboard Awards και 7 υποψηφιότητες στα βραβεία Latin Grammy, καθώς και πολλά βραβεία Lo Nuestro. Έχει συνεργαστεί με σημαντικούς καλλιτέχνες της διεθνούς μουσικής βιομηχανίας όπως Tony Bennett, Michael Bublé, Robbie Williams, Marc Anthony, Julio Iglesias, Laura Pausini και πολλούς άλλους.

Παράλληλα με τη μουσική, υπήρξε και ηθοποιός στα πρώτα χρόνια της καριέρας της και το όνομά της συνδέθηκε κυρίως με τις λατινοαμερικανικές τηλενουβέλες. Τα δικαιώματα των τηλεοπτικών σειρών στις οποίες πρωταγωνίστησε έχουν πουληθεί σε πάνω από 180 χώρες, με αποτέλεσμα να θεωρούνται το πιο εξαγώγιμο προϊόν του Μεξικού μετά το ποτό *τεκίλα*. Ο διεθνής Τύπος την αναφέρει συχνά ως "Βασίλισσα της σαπουνόπερας" λόγω της εμβληματικής παρουσίας της στην τηλεόραση και του παγκόσμιου αντίκτυπου που είχαν οι σειρές στις οποίες ήταν πρωταγωνίστρια τη δεκαετία του '90.

Το 2011, το Terra Networks συμπεριέλαβε την Thalia στη λίστα με τις "πιο ισχυρές και εμβληματικές γυναίκες του χώρου της μουσικής". 
Στις 5 Δεκεμβρίου του 2013 βραβεύτηκε με το αστέρι της στη Λεωφόρο της Δόξας στο Χόλυγουντ, ως τιμητική αναγνώριση για την προσφορά της στον χώρο της μουσικής.
Δραστηριοποιείται επίσης με επιτυχία στο χώρο της μόδας τα τελευταία χρόνια, αλλά και στον χώρο της παραγωγής θεατρικών και τηλεοπτικών παραγωγών.

## Τα πρώτα χρόνια

Η Ταλία γεννήθηκε στις 26 Αυγούστου 1971 στην Πόλη του Μεξικού. Είναι κόρη του Ερνέστο Σόντι Παγιάρες, βραβευμένος εγκληματολόγος και συγγραφέας, και της Γιολάντα Μιράντα Μάνχε, ζωγράφος και manager της Ταλία από το 1980 μέχρι το 1999. Η Ταλία είναι η μικρότερη από 5 κόρες. Όταν γίνεται 5 ετών, η Ταλία εμφανίζεται για πρώτη φορά σε ένα διαφημιστικό για τη Μεξικανική τηλεόραση. Παράλληλα, είχε αρχίσει ήδη από την ηλικία των τεσσάρων να παρακολουθεί μαθήματα μπαλέτου και πιάνου στον Εθνικό Ωδείο του Μεξικού. Το 1977, ο πατέρας της Ταλία πεθαίνει από σακχαρώδη διαβήτη, όταν αυτή ήταν μόλις 6 ετών. Πολλά χρόνια αργότερα, η ίδια δήλωσε πως ο θάνατος του πατέρα της ήταν ένα γεγονός που τραυμάτισε την παιδική της ηλικία και υπήρξε η αιτία ώστε να χάσει τη φωνή της για ένα ολόκληρο χρόνο. Σύμφωνα με τη ψυχολογική θεωρία, η Ταλία έπασχε από το σύνδρομο Heller, το οποίο εντάσσεται στις διαταραχές του φάσματος του αυτισμού και το οποίο παρουσιάζει συμπτώματα έλλειψης κοινωνικής αλληλεπίδρασης κατά την παιδική ηλικία εξαιτίας συνήθως κάποιου έντονου βιώματος.

Η Ταλία έλαβε την εκπαίδευσή της στο Γαλλομεξικανικό Κολλέγιο, όπου τα μαθήματα παραδίδονταν σε δύο γλώσσες με αποτέλεσμα να είναι δίγλωσση σε πολύ μικρή ηλικία, μιλώντας άπταιστα γαλλικά και ισπανικά. Το 1976, ένα χρόνο πριν το θάνατο του πατέρα της, έκανε μια σύντομη εμφάνιση στην ταινία "Ο πόλεμος των ζαχαρωτών", αν και το όνομά της δεν περιλαμβάνεται στους συντελεστές της ταινίας.

## Ζωή και καριέρα

### 1981-1989: Αρχή της καριέρας της και πρώτα δισκογραφικά βήματα
Το 1981, η Ταλία ενσωματώθηκε σε ένα παιδικό μουσικό σχήμα με τίτλο Pac Man, το οποίο σχηματίστηκε με σκοπό τη συμμετοχή σε ένα δημοφιλές μουσικό φεστιβάλ του Μεξικού, γνωστό ως "Juguemos a cantar" ("Ας παίξουμε τραγουδώντας"), τηλεοπτικό πρόγραμμα παραγωγής Televisa που έκανε θραύση στις αρχές της δεκαετίας του 80. Αργότερα, οι Pac Man άλλαξαν το όνομά του συγκροτήματός τους σε "Din-Din". Η Ταλία τραγούδησε πολλές φορές μαζί με τους Din-Din κάνοντας περιοδείες σε όλο το Μεξικό. Μαζί τους ηχογράφησε συνολικά 4 studio albums από το 1982 μέχρι το 1983, ενώ το 1984 διαλύθηκαν.

Μετά τη διάλυση των Din-Din το 1984, η Ταλία συμμετείχε ως σόλο καλλιτέχνης σε δύο ετήσια μουσικά φεστιβάλ του *Juguemos a cantar*. Την ίδια χρονιά, ήρθε δεύτερη στο φεστιβάλ για την ερμηνεία της στο τραγούδι «Moderna niña del rock» ("Σύγχρονο ροκ κορίτσι"), και αυτό της έδωσε την ευκαιρία να συμμετάσχει στο δημοφιλές μιούζικαλ *Vaselina*, μία νεανική έκδοση του πασίγνωστου μιούζικαλ "Grease". Πρόκειται για μία μουσική θεατρική παράσταση στην οποία συμμετείχαν τα μέλη του ποπ-ροκ συγκροτήματος "Τιμπιρίτσε", το οποίο ήδη από τις αρχές της δεκαετίας είχε σημειώσει μεγάλη επιτυχία στη Λατινική Αμερική. Το συγκρότημα αποτελούσαν οι: Sasha Sökol, Benny Ibarra, Erik Rubín, Diego Schoening, Mariana Garza και Παουλίνα Ρούμπιο. Οι Τιμπιρίτσε δέχονταν έντονη προώθηση από τον τηλεοπτικό όμιλο της Televisa εκείνη την εποχή. Πολύ σύντομα, η Ταλία απέκτησε τον πρωταγωνιστικό ρόλο της Sandy Dee στο μιούζικαλ, και έπαιξε σε περισσότερες από 500 θεατρικές παραστάσεις της Vaselina, στο πλευρό των Τιμπιρίτσε.

Το 1986, μετά την αναχώρηση της Sasha Sökol από τους Τιμπιρίτσε, η Ταλία έγινε μέλος του συγκροτήματος. Εκείνη την περίοδο, οι Τιμπιρίτσε είχαν ήδη ηχογραφήσει 5 δίσκους. Την επόμενη χρονιά, προσφέρθηκε στη Ταλία να συμμετέχει στην αισθηματική σειρά "Pobre señorita Limantour" ("Καημένη Δεσποινίδα Λιμαντούρ"). Αυτή η παραγωγή αποτέλεσε ουσιαστικά την παρθενική εμφάνιση της Ταλία στη μικρή οθόνη. Ωστόσο, συμμετείχε σε ένα μόνο επεισόδιο. Την ίδια χρονιά, ηχογράφησε μαζί με τους Τιμπιρίτσε το τραγούδι τίτλων της πρώτης νεανικής τηλενουβέλας στην ιστορία της τηλεόρασης με τίτλο "Quinceañera" ("Δεκαπεντάχρονη"), στην οποία η Ταλία υποδύεται τον πρωταγωνιστικό ρόλο της Βeatriz.

Με τους Τιμπιρίτσε, η Ταλία ηχογράφησε 4 άλμπουμ. Το 1989, αποχώρησε από το συγκρότημα, επιδιώκοντας σόλο καριέρα. Έπαιξε επίσης στη σειρά "Luz y sombra" ("Φως και σκιά"). Λίγο καιρό αργότερα εγκαταστάθηκε στο Λος Άντζελες, όπου παρακολούθησε μαθήματα αγγλικών στο University of California. Παράλληλα, παρακολούθησε εκτεταμένα μαθήματα φωνητικής, μουσικής, χορού και υποκριτικής, καλλιεργώντας τις δεξιότητές της και χτίζοντας τα θεμέλια για τη μετέπειτα καλλιτεχνική της πορεία.

### 1990-1993: Τα πρώτα τρία άλμπουμ ως σόλο τραγουδίστρια
Το 1990, η Ταλία επέστρεψε στο Μεξικό για την κυκλοφορία του πρώτου της άλμπουμ ως σόλο τραγουδίστρια που είχε τίτλο το όνομά της και το οποίο κυκλοφόρησε η εταιρία Fonovisa, θυγατρική της Universal Records. Από αυτό τον δίσκο ξεχώρισαν 4 singles, από τα οποία τα δύο δέχτηκαν έντονη λογοκρισία και απαγορεύτηκε η αναπαραγωγή τους από πολλούς ραδιοφωνικούς σταθμούς λόγω της χρήσης τολμηρών στίχων που παραπέμπουν στον σαδομαζοχισμό. Παράλληλα, ακροδεξιές οργανώσεις κατηγόρησαν το κομμάτι «Un pacto entre los dos» ("Μια συμφωνία ανάμεσα στους δυο μας") ότι προωθεί τον σατανισμό.

Τον Σεπτέμβριο του 1991, κυκλοφόρησε το δεύτερο άλμπουμ της με τίτλο *Mundo de cristal* ("Κρυστάλλινος κόσμος"), το οποίο αποτέλεσε την τελευταία της συνεργασία με τον παραγωγό Αλφρέδο Ντίας Ορντάς. Σε αυτή την παραγωγή, ξανά υπό την επίβλεψη και κυκλοφορία της Fonovisa Music, η Ταλία συνόδευσε το θεματικό περιεχόμενο του δίσκου με μία μόδα που λάνσαρε, γνωστή ως "flower power" που παρέπεμπε στην ιδεολογία του κινήματος των χίπις. Το κομμάτι «En silencio» ("Σιωπηλά"), σε στίχους της ίδιας, αποτελεί φόρο τιμής στον πατέρα της που έχασε όταν ήταν μικρή και περιέχει αναφορές στα δύσκολα παιδικά της χρόνια. Από αυτό τον δίσκο, κυκλοφόρησαν επίσης 4 singles τα οποία έγιναν μεγάλες επιτυχίες στο Μεξικό, την Ισπανία και σε ορισμένες αγορές της Λατινικής Αμερικής. Στο Μεξικό, ο δίσκος έλαβε πλατινένια επικύρωση λίγους μήνες μετά την κυκλοφορία του, ενώ την ίδια χρονιά η Ταλία ήταν παρουσιάστρια στο τηλεοπτικό πρόγραμμα "VIP Noche" της ισπανικής τηλεόρασης, μία παραγωγή του ομίλου "Telecinco".

Τον Οκτώβριο του 1992, κυκλοφόρησε το τρίτο άλμπουμ της με τίτλο *Love*, το οποίο ηχογραφήθηκε στην Ισπανία και ήταν το τελευταίο που κυκλοφόρησε με την Fonovisa Records. Για την προώθηση του δίσκου, επιλέχθηκαν 6 singles ενώ γυρίστηκαν συνολικά 11 βίντεο κλιπ. Το τραγούδι "*Sangre*" ("Αίμα"), σε στίχους της Ταλία, είναι ένα κομμάτι το οποίο έγραψε για τον τότε εραστή και καλλιτεχνικό της σύντροφο Αλφρέδο Ντίας Ορντάς, ο οποίος πέθανε λίγο πριν τη κυκλοφορία του δίσκου. Το κομμάτι, μεγάλη επιτυχία εκείνη την εποχή, παραμένει μέχρι σήμερα ένα από τα πιο αντιπροσωπευτικά κομμάτια της Ταλία για εκείνη την περίοδο. Το άλμπουμ θεωρήθηκε από τους κριτικούς ως μία εξέλιξη της Ταλία σε επίπεδο ερμηνείας αλλά και μουσικής, εφόσον πειραματίστηκε με μεγάλη ποικιλία μουσικών ήχων και εισήγαγε την ηλεκτρονική μουσική στο ισπανόφωνο ρεπερτόριο. Στο Μεξικό, μόνο τον πρώτο μήνα κυκλοφορίας του πούλησε πάνω από 200.000 αντίτυπα, με συνολικές πωλήσεις μέχρι σήμερα πάνω από 1 εκατομμύριο αντίτυπα. Σχετικά με την εικόνα της, έκανε έντονη χρήση του συμβόλου του αιγυπτιακού σταυρού τόσο στο λογότυπό της όσο και στα βίντεο κλιπ και τις ζωντανές εμφανίσεις της. Σύμφωνα με την "Caracol Radio", ο δίσκος *Love* και ο έντονος ερωτισμός της Ταλία στο πλαίσιο της διαφήμισής του, καθιέρωσε την Ταλία ως ένα μύθο και "σύμβολο του σεξ" στις χώρες της Λατινικής Αμερικής. Ο Joseph Haniana από τη *Los Angeles Times* ανέφερε σε άρθρο του ότι "σε κάθε περίπτωση, οι αμφιλεγόμενες απόψεις για το πρόσωπό της και οι διαστάσεις που είχαν στον Τύπο και την τηλεόραση στο Μεξικό οδήγησαν απλά στην αύξηση της δημοτικότητάς της, στη δημιουργία του μύθου, και φυσικά κίνησαν την περιέργεια σχετικά με το τι είναι ακόμα πρόθυμη να προσφέρει στη μουσική και στην ποπ κουλτούρα".

### 1994-1999: Παγκόσμια επιτυχία
Το 1994, η Thalía υπέγραψε συμβόλαιο με τη δισκογραφική εταιρία **EMI** και ηχογράφησε το τέταρτο στούντιο άλμπουμ της με τίτλο *[[En extasis|En éxtasis]]*, το οποίο κυκλοφόρησε τελικά τον Οκτώβριο του 1995. Με παραγωγούς τον Emilio Estefan (σύζυγο της Κουβανής σταρ της μουσικής Γκλόρια Έστεφαν) και τον Óscar López, από το άλμπουμ κυκλοφόρησαν 7 singles, μεταξύ των οποίων η διεθνής επιτυχία "Piel Morena" και το τραγούδι τίτλων της τηλεοπτικής σειράς Μαρία της γειτονιάς.
 
Το "Piel morena" έγινε μεγάλη επιτυχία σε όλη τη Λατινική Αμερική αλλά και σε πολλές χώρες της Ευρώπης και της Ασίας, ενώ ψηφίστηκε ως το καλύτερο τραγούδι στα ισπανικά όλων των εποχών σε μία δημοσκόπηση της Univision Networks. To άλμπουμ θεωρείται αντιπροσωπευτικό για την ιστορία της latin pop μουσική, ενώ γενικά ένα από τα πιο καθοριστικά latin άλμπουμ της δεκαετίας του 1990, με συνολικές πωλήσεις πάνω από 4 εκατομμύρια αντίτυπα διεθνώς. Ωστόσο, η τηλεοπτική επιτυχία της Ταλία μέσα από τους ρόλους της, ίσως να συνέβαλε στον διεθνή αντίκτυπο του δίσκου και την υψηλή εμπορικότητά του, ειδικά στις μη ισπανόφωνες αγορές όπως αυτές της Βραζιλίας, των Φιλιππίνων, της Ινδονησίας, της Ρουμανίας, της Ουκρανίας, της Ρωσίας, της Τουρκίας, του Ισραήλ, του Λίβανου και φυσικά της Ελλάδας. Η επιτυχία του "En extasis" άνοιξε παράλληλα τον δρόμο για την κατάκτηση ακόμα μεγαλύτερων αγορών και την επίτευξη μεγαλύτερης εμπορικής επιτυχίας με το επόμενο άλμπουμ, το οποίο είχε τίτλο Amor a la mexicana και κυκλοφόρησε τον Ιούλιο του 1997. Ξανά υπό τη διεύθυνση του Emilio Estefan, το άλμπουμ ήταν ουσιαστικά μία δυνατή κυκλοφορία που κατάφερε να επισκιάσει το "En extasis". Περιλάμβανε κλασσικά και διαχρονικά latin pop τραγούδια όπως το "Mujer Latina" και το "Por Amor" καθώς και το ομότιτλο "Amor a la mexicana" το οποίο εξελίχτηκε σε μεγάλη ραδιοφωνική επιτυχία ανά την Ευρώπη και όχι μόνο. Με συνολικές πωλήσεις πάνω από 6 εκατομμύρια αντίτυπα, και φτάνοντας στη #1 θέση των πωλήσεων σε 14 χώρες, το "Amor a la mexicana" θεωρείται μέχρι και σήμερα ένας από τους 10 πιο σημαντικούς δίσκους latin μουσικής.

Από μουσική άποψη, το "Amor a la mexicana" περιλάμβανε ακούσματα και ήχους από όλα τα φάσματα της latin μουσικής όπως salsa, mambo, merengue, cumbia, bolero, banda και vallenato, συνδυασμένα με στοιχεία ηλεκτρονικής pop μουσικής. Όσο αφορά τους στίχους, ο δίσκος αποτελεί φόρο τιμής στην κουλτούρα των λατίνων, την ιστορία και τη μουσική τους. Τα κομμάτια "Mujer Latina" ("Λατίνα γυναίκα") και "De donde soy" ("Από πού είμαι") είναι αντιρατσιστικοί ύμνοι και αποτελούν εμφανή μηνύματα αντίδρασης κατά του ρατσισμού απέναντι σε Λατίνους στις ΗΠΑ, λόγος για τον οποίο και το άλμπουμ αγαπήθηκε άμεσα από το λατινόφωνο κοινό. Το τραγούδι "Echa pa'lante" ("Προχώρα μπροστά") είναι πολιτική διαμαρτυρία ενάντια στην ψήφιση του PRI (ισχυρό πολιτικό κόμμα στο Μεξικό) στις βουλευτικές εκλογές του 1997. Στα υπόλοιπα τραγούδια του δίσκου, κυριαρχούν θέματα όπως ο αιώνιος έρωτας, ο χωρισμός και ο θάνατος. Σε συνολικό επίπεδο, η πλειοψηφία των κομματιών δημιουργεί ένα δίσκο χαρούμενης και γιορτινής διάθεσης, που ταυτίζεται με τη γενικότερη "έκρηξη" της latin μουσικής βιομηχανίας, εφόσον την ίδια περίοδο και λίγο αργότερα η latin μουσική κυριάρχησε στις λίστες επιτυχιών διεθνώς με την ανάδειξη και άλλων καλλιτεχνών όπως Ricky Martin, Enrique Iglesias, Shakira και Jennifer Lopez.

### 2000-2004: Πέρασμα στην αγγλοσαξονική αγορά και πρώτη περιοδεία στις ΗΠΑ
Τον Απρίλιο του 2000 κυκλοφόρησε το έκτο στούντιο άλμπουμ της, "Arrasando", σε παραγωγή ξανά του Emilio Estefan. Μία δισκογραφική δουλειά που αποτελείται από 12 κομμάτια, 8 από τα οποία είναι σε στίχους της Ταλία. Από τον δίσκο ξεχώρισαν 5 singles τα οποία μετατράπηκαν σε τεράστιες επιτυχίες. Σύμφωνα με τον κριτικό Jason Birchmeier του Allmusic, το "Arrasando" είχε επαναστατικό ήχο που ταίριαξε απόλυτα με την εποχή στην οποία κυκλοφόρησε και τις περίφημες θεωρίες για τη νέα χιλιετία. Σε μουσικό επίπεδο, χαρακτηρίζεται από την ηλεκτρονική και techno μουσική που κυριάρχησε διεθνώς στα τέλη της δεκαετίας του 1990. Με την άφθονη χρήση synthesizer και των χορευτικών ρυθμών, το "Arrasando" είχε ένθερμη αποδοχή τόσο από το κοινό όσο και από τους κριτικούς.

Ο δίσκος πολύ σύντομα έγινε 3 φορές πλατινένιος στις ΗΠΑ, καθώς και πλατινένιος στην Αργεντινή, τη Σλοβακία, το Μεξικό και την Ισπανία, ενώ την ίδια χρονιά ήταν επίσης χρυσός στη Χιλή, τις Φιλιππίνες, την Ουρουγουάη, τη Βενεζουέλα και στην Ελλάδα. To 2001, ο δίσκος ήταν υποψήφιος σε 2 κατηγορίες στα βραβεία Latin Grammy, κερδίζοντας στη μία τελικά.

Τον Αύγουστο του 2001, κυκλοφόρησε μία συλλογή της με τίτλο "Con banda: Grandes éxitos", που στην Ελλάδα κυκλοφόρησε ως "Greatest Hits in Banda Style". Πρόκειται για μία συλλογή με τις μεγαλύτερες επιτυχίες της με την ΕΜΙ, ηχογραφημένες όμως στην τυπική παραδοσιακή Μεξικάνικη μουσική με τη συνοδεία ορχήστρας από τη Σιναλόα. Ο δίσκος σύντομα έγινε πλατινένιος στις ΗΠΑ και το Μεξικό, ενώ έφτασε στην πρώτη θέση των πωλήσεων στην Ισπανία (όπου έγινε χρυσό), το Ισραήλ, την Τουρκία και την Ελλάδα. Στην Ουγγαρία έφτασε στη θέση #4 και έγινε χρυσό. To "Greatest Hits in Banda Style" είναι το πιο εμπορικό άλμπουμ του μουσικού του είδους, αλλά και το μοναδικό άλμπουμ παραδοσιακής μεξικάνικης μουσικής που έχει καταφέρει χρυσές και πλατινένιες επικυρώσεις σε Ευρωπαϊκές χώρες. Ο δίσκος επίσης είχε μέτρια επιτυχία στη Βουλγαρία, την Ελβετία, τη Ρωσία, τον Καναδά και τις Φιλιππίνες.

Το 2002, κυκλοφόρησε το έβδομο άλμπουμ της το οποίο είχε τίτλο το όνομά της. Ξανά σε παραγωγή του Emilio Estefan, αλλά αυτή τη φορά και του Κολομβιανού Estefano. Στον δίσκο εμπεριέχονται 10 κομμάτια στα ισπανικά και τρία στα αγγλικά ενώ ξεχώρισαν κομμάτια όπως το ανεβαστικό "Tu y yo", η μοναδικά ερμηνευμένη μπαλάντα "No me enseñaste", το "Dance, Dance (The Mexican)", το οποίο αποτελεί ντουέτο με τον Μάρκ Άντονι, και το "A quién le importa?", ένα κομμάτι αφιερωμένο στην γκέι κοινότητα. Το άλμπουμ αμέσως μετά την κυκλοφορία του έγινε χρυσό στο Μεξικό και την Αργεντινή, και πλατινένιο στις ΗΠΑ. Συνολικά το άλμπουμ είχε μεγάλη επιτυχία στην Ευρώπη και τη Λατινική Αμερική, καταφέρνοντας να πουλήσει πάνω από 4 εκατομμύρια αντίτυπα παγκοσμίως.

Στις 22 Σεπτεμβρίου 2002, δύο αδερφές της Ταλία, η Laura Zapata και η Ernestina Sodi απήχθησαν στην πόλη του Μεξικού. Στις 10 Οκτωβρίου αφέθηκαν ελεύθερες, αφού οι απαγωγείς έλαβαν το ποσό που ζητούσαν. Σύμφωνα με την Ernestina στο αυτοβιογραφικό της βιβλίο "Ελευθέρωσέ μας από το κακό" ("Líbranos del mal"), η Ταλία ήταν αυτή που δεσμεύτηκε το ποσό των λύτρων, κάτι το οποίο μερικά χρόνια αργότερα αμφισβήτησε η άλλη της αδερφή η Λάουρα. Στο βιβλίο της, η Ταλία αναφερόμενη στην απαγωγή, δήλωσε πως αισθανόταν υπεύθυνη για την απαγωγή για πολλά χρόνια και ότι η έκθεσή της ως δημόσιο πρόσωπο έδωσε στόχο στους απαγωγείς. Η μυστηριώδης απαγωγή, αλλά και το γεγονός ότι η Λάουρα στη συνέχεια εμπορευματοποίησε το τραγικό γεγονός της απαγωγής της, μετατρέποντάς το σε θεατρική παράσταση, προκάλεσε την αρνητική αντίδραση της Ταλία και της υπόλοιπης οικογένειας, ενώ υπήρξε αιτία για να δημιουργηθεί μία διαμάχη μέσα στην οικογένεια που εξακολουθεί να υπάρχει μέχρι σήμερα.

thumb|left|180px|<center>Η Ταλία κατά τη διάρκεια συναυλίας στο Λος Άντζελες στις 14 Μαΐου 2004, στο πλαίσιο της περιοδείας High Voltage Tour.</center>

Το 2003, κυκλοφόρησε μία συλλογή με τις επιτυχίες της σε remix, ενώ λίγους μήνες αργότερα κυκλοφόρησε το πρώτο εξολοκλήρου αγγλόφωνο άλμπουμ της. Με αυτό το άλμπουμ, κατάφερε να ανοίξει δύσκολες μουσικές αγορές όπως αυτές της Αυστραλίας και της Ιαπωνίας, ενώ ώθησε σε μεγάλο βαθμό την καριέρα της στην αγγλοσαξονική Αμερική και τον Καναδά. Σε ήχο περισσότερο r&b, παρά latin pop, δημιούργησε ένα καλά δομημένο άλμπουμ, το οποίο αν και ήταν σημαντικό βήμα για την καριέρα της, δεν κατάφερε να φτάσει την εμπορική κορύφωση, συγκριτικά με άλλους ισπανόφωνους καλλιτέχνες που πέτυχαν την πραγματοποίηση "crossover" στην αγγλική γλώσσα. Το πιο γνωστό τραγούδι του δίσκου είναι το "I Want You", ντουέτο με τον Fat Joe, το οποίο ακούστηκε πολύ στην Ευρώπη και τις ΗΠΑ, αλλά απογοήτευσε μερίδες των θαυμαστών της στη Λατινική Αμερική. Το κομμάτι "Save the day" αποτελεί φόρο τιμής στα θύματα της πτώσης των Δίδυμων Πύργων.

Σύμφωνα με τη Nielsen SoundScan (εταιρία καταμέτρησης πωλήσεων), ο δίσκος έγινε χρυσός στην Αμερική για πωλήσεις πάνω από μισό εκατομμύριο αντίτυπα, ενώ συνολικά πούλησε περισσότερα από 3,5 εκατομμύρια αντίτυπα παγκοσμίως. Στην Ιαπωνία, σύμφωνα με τη RIAJ, ο δίσκος έγινε πλατινένιος. Στην Ελλάδα έφτασε μέχρι την τρίτη θέση των πωλήσεων του καταλόγου της IFPI.

To 2004, κυκλοφόρησε η συλλογή της "Greatest Hits" από την EMI, η οποία περιλάμβανε 2 καινούργια τραγούδια, μεταξύ των οποίων η επιτυχία "Αcción y reacción", στο οποίο οι στίχοι αναφέρονται στη σχέση της με τον σύζυγό της, Tommy Mottola. Την ίδια χρονιά, πραγματοποίησε για πρώτη φορά περιοδεία συναυλιών στις ΗΠΑ. Η περιοδεία ονομάστηκε "High Voltage Tour" και πέρασε από διάφορες πόλεις σε ΗΠΑ και Μεξικό. Η την περιοδεία της έλαβε τόσο εισπρακτική επιτυχία όσο και θετικές κριτικές, ενώ πολλοί ανέφεραν ότι το θέαμα που προσφέρει είναι υψηλών προδιαγραφών και θεωρήθηκε μία από τις πιο επιτυχημένες περιοδείες συναυλιών του 2004, αν και κρίθηκε αρνητικά το γεγονός ότι πέρασε από ελάχιστες πόλεις και δεν επέκτεινε την περιοδεία για τις Ευρωπαϊκές και Ασιατικές χώρες στις οποίες διατηρεί βάση θαυμαστών.

### 2005 - 2007: Η περίοδος του "The sixth sense" και επιχειρηματικές δραστηριότητες
Το 2005 κυκλοφόρησε το ένατο προσωπικό άλμπουμ της με τίτλο "The sixth sense" ("Η έκτη αίσθηση"), το οποίο στη Λατινική Αμερική κυκλοφόρησε με τον τίτλο "El sexto sentido". Στον δίσκο υπάρχουν πολλές αναφορές στην Καμπάλα, το φιλοσοφικό κίνημα που αποτελεί τις απόκρυφες παραδόσεις των Εβραίων, καθώς και πολλές αναφορές στη Βίβλο. Σε επίπεδο στίχων, το "The Sixth Sense" έχει θεωρηθεί ένα από τα πιο συμβολικά άλμπουμ της Thalia. Από αυτή τη δισκογραφική δουλειά, που αποτέλεσε και την ακριβότερη παραγωγή για ισπανόφωνο δίσκο το 2005, ξεχώρισαν 4 singles: "Amar sin ser amada", "Un alma sentenciada", "Seducción", "Olvídame". To "The Sixth Sense" αν και σε εμπορικό επίπεδο είχε ικανοποιητική πορεία, δεν κατάφερε να φτάσει στα επίπεδα των προηγούμενων δίσκων της που της απέφεραν πληθώρα χρυσών και πλατινένιων επικυρώσεων σε πολλές χώρες. Ως δισκογραφική δουλειά δέχτηκε κατά βάση θετικές κριτικές. Την επόμενη χρονιά κυκλοφόρησε μία επανέκδοση του δίσκου με τέσσερα επιπλέον κομμάτια, δύο από τα οποία κυκλοφόρησαν ως singles. Στην Ελλάδα, το "The Sixth Sense" έφτασε μέχρι τη θέση #5 των πωλήσεων άλμπουμ, ενώ στις ΗΠΑ έγινε 2 φορές πλατινένιο. Το άλμπουμ έγινε επίσης πλατινένιο στο Μεξικό και σε κάποιες χώρες της Λατινικής Αμερικής.

Τον Ιανουάριο του 2006, η Ταλία έλαβε την Αμερικανική υπηκοότητα ως μόνιμη πολίτης των Ηνωμένων Πολιτειών Αμερικής για 8 έτη. Το γεγονός προκάλεσε ανάμεικτα σχόλια στο Μεξικό, κάτι που έκανε την Ταλία να ξεκαθαρίσει δημοσίως πως η κατοχύρωση της Αμερικανικής υπηκοότητας δεν σημαίνει ότι καταργεί τη Μεξικάνική της υπηκοότητα. Την ίδια χρονιά, ερμήνευσε το soundtrack του ριάλιτι σόου αναζήτησης ταλέντων "Cantando por un sueño" ("Τραγουδώντας για ένα όνειρο"), ενώ το ντουέτο της με τον Romeo Santos από τους Aventura για το κομμάτι "Νο, Νο, Νο" εξελίχτηκε σε τεράστια επιτυχία, κατακτώντας τις πρώτες θέσεις των charts σε πολλές χώρες.

Τον Μάρτιο του 2007, ανακοινώθηκε η συνεργασία της με την "ABC Radio Networks" για την παραγωγή του ραδιοφωνικού προγράμματος "Conexión Thalía Radio Show", μία δίωρη ραδιοφωνική εκπομπή την οποία παρουσιάζει η ίδια και αναμεταδίδεται σε περισσότερους από 100 ραδιοφωνικούς σταθμούς ανά τις ΗΠΑ. Σύμφωνα με μετρήσεις που δημοσιεύτηκαν στις 15 Ιανουαρίου 2009, το πρόγραμμα είχε εβδομαδιαία ακροαματικότητα 12 εκατομμυρίων ακροατών, αριθμός που αναμένεται να έχει αυξηθεί από τότε. Στις 7 Οκτωβρίου 2007, γέννησε την κόρη της, Σαμπρίνα Σακάε.

### 2008 - 2011: Η εμπορική αποτυχία του ''Lunada'', προβλήματα υγείας και το ''Primera Fila''
Το δέκατο στούντιο άλμπουμ της με τίτλο Lunada, παραγωγής του Emilio Estefan, κυκλοφόρησε τον Ιούνιο του 2008. Ο δίσκος περιέχει 11 κομμάτια, μεταξύ των οποίων και το κομμάτι «Bendita» ("Ευλογημένη"), το οποίο έγραψε η Ταλία για την κόρη της. Έκανε εμφάνιση στην θέση #10 στην κατηγορία των Top Latin Albums του αμερικάνικου Billboard Chart. Πολύ σύντομα βγήκε από το chart, ενώ στο Μεξικό έφτασε μέχρι τη θέση #8 και στην Ελλάδα μέχρι τη θέση #17. Το Lunada, αρχικά σχεδιασμένο και προορισμένο να αποτελέσει ένα concept album με θέμα το καλοκαίρι και τη γιορτινή διάθεση, δεν κατάφερε να ανταποκριθεί σε επίπεδο εμπορικότητας. Πούλησε λιγότερα από 300.000 αντίτυπα και αποτελεί τον δίσκο με τις χαμηλότερες πωλήσεις στην καριέρα της Ταλία. Το εμπορικό φιάσκο προήλθε από το γεγονός ότι η Ταλία αρρώστησε από μία πολύ σοβαρή ασθένεια που λέγεται Lyme disease την περίοδο της κυκλοφορίας του δίσκου με αποτέλεσμα να μην καταφέρει να προωθήσει τον δίσκο, να ακυρώσει την περιοδεία της και να κυκλοφορήσει μόνο ένα single. Τον Νοέμβριο της ίδιας χρονιάς, η Ταλία ανακοίνωσε τη λήξη του συμβολαίου της με την ΕΜΙ Music.

Στη συνέχεια έκανε μετεγγραφή στη Sony Music με την οποία κυκλοφόρησε τον Δεκέμβριο του 2009 τον πρώτο της δίσκο ζωντανής ηχογράφησης με τίτλο Primera fila. Το άλμπουμ έφτασε μέχρι την 1η θέση σε πωλήσεις στις Ηνωμένες Πολιτείες, στο Μεξικό και τη Λατινική Αμερική σύντομα μετά την κυκλοφορία του, και παρέμεινε στις πρώτες θέσεις για σχεδόν 2 χρόνια. 
Όλα τα digital singles καθώς και η digital κυκλοφορία του album έσπασαν ρεκόρ ψηφιακών πωλήσεων στην ιστοσελίδα της Amazon και στα iTunes παίρνοντας χρυσή επικύρωση. Με το Primera Fila κατάφερε να φτάσει ξανά στις πρώτες θέσεις των πωλήσεων και να επανακτήσει μεγάλες μουσικές αγορές τις οποίες παραλίγο να χάσει μετά την αποτυχία του Lunada. Συνολικά το Primera Fila έχει πουλήσει 1,5 εκατομμύριο αντίτυπα διεθνώς. Στην Ελλάδα έφτασε μέχρι την έκτη θέση σε πωλήσεις σύμφωνα με τον κατάλογο πωλήσεων της IFPI.

Ο κριτικός Jason Birchmeier θεώρησε το Primera Fila ως τον καλύτερο δίσκο της Thalia μέχρι σήμερα σε επίπεδο ερμηνείας, στίχων, σύνθεσης και καλλιτεχνικής εξέλιξης. Συνολικά, το Primera Fila δέχτηκε πληθώρα θετικών κριτικών, δεκάδες βραβεία και φυσικά τη θετική ανταπόκριση του αγοραστικού κοινού. Το Primera Fila κατάφερε να παραμείνει στο AMPROFON chart του Μεξικού για πάνω από 160 συνεχόμενες εβδομάδες, κατορθώνοντας να γίνει διαμαντένιο και τρεις φορές πλατινένιο.

Στις 13 Οκτωβρίου η Ταλία συμμετείχε στη γιορτή για την ισπανόφωνη μουσική κληρονομιά που έλαβε μέρος στον Λευκό Οίκο και ερμήνευσε τη μεγάλη επιτυχία της *Amor a la mexicana*, ενώ μάλιστα σήκωσε και τον πρόεδρο των Ηνωμένων Πολιτειών, **Μπαράκ Ομπάμα**, να χορέψει μαζί της για λίγα δευτερόλεπτα. Τη βραδιά αυτή παρευρέθηκαν επίσης άλλοι μεγάλοι αστέρες της λάτιν μουσικής όπως η Γκλόρια Εστέφαν, η Τζένιφερ Λόπεζ με τον σύζυγό της Μάρκ Άντονυ, ο Jose Feliciano και άλλοι celebrities όπως η Έβα Λονγκόρια και ο κωμικός Τζορτζ Λόπεζ.

Επίσης το 2010 συμμετείχε στην ισπανόφωνη έκδοση του We are the world ("Somos el mundo") με σκοπό τη βοήθεια των πληγέντων στην Αϊτή και τη Χιλή, ενώ τραγούδησε live και σε ένα τηλεοπτικό μαραθώνιο που διοργανώθηκε από μεγάλο τηλεοπτικό δίκτυο των ΗΠΑ με τον ίδιο σκοπό.

Μέσα στο 2011 η Ταλία γέννησε το δεύτερο παιδί της, το οποίο ονόμασε Matthew Alejandro. Όμως σχεδόν ένα μήνα πριν τη γέννηση του γιου της, έχασε τη μητέρα της Γιολάντα. Η συναισθηματική κατάσταση της Ταλία αυτούς τους μήνες ήταν πολύ έντονη, εφόσον μέσα σε σύντομο χρονικό διάστημα πέρασε από την απώλεια του θανάτου ενός πολύ αγαπημένου της προσώπου, στη γέννηση ενός νέου μέλους στην οικογένειά της. Μέσα σε αυτό το κλίμα συναισθηματικής φόρτισης, η Ταλία εμπνεύστηκε για να δώσει μορφή στο μουσικό υλικό της που θα κυκλοφορούσε μετέπειτα.

Τον Οκτώβριο της ίδιας χρονιάς κυκλοφόρησε η προσωπική της αυτοβιογραφία Growing Stronger, όπου μεταξύ άλλων, αναφέρεται στον κοινωνικό αποκλεισμό που δέχτηκε όταν ήταν μικρή από τους συνομήλικούς της, στο πόσο την επηρέασε ο θάνατος του πατέρα της όταν αυτή ήταν μόλις 5 χρονών, στη θανατηφόρο ασθένεια "lyme disease" που αντιμετώπισε, στον γάμο της με τον Tommy Mottola, τη γέννηση των παιδιών της, τον πρόσφατο ξαφνικό θάνατο της μητέρας της και στις εμπειρίες που απέκτησε όλα αυτά τα χρόνια ως η πρώτη κυρία των τηλενουβέλων, και η μεγαλύτερη σταρ της χώρας της. Τους επόμενους μήνες αφοσιώθηκε αποκλειστικά στην προετοιμασία και την ηχογράφηση του δίσκου της.

Τα Χριστούγεννα, κυκλοφόρησε το ντουέτο της με τον Καναδό τραγουδιστή της jazz, Michael Buble για το κομμάτι "Feliz Navidad".

### 2012-2013 : Habitame Siempre και Viva Tour

Στις 19 Νοεμβρίου 2012 κυκλοφόρησε στην Αμερική το άλμπουμ της "Habitame Siempre" ("Μείνε για πάντα μέσα μου") το οποίο περιλαμβάνει συνεργασίες με τους Robbie Williams, Michael Buble, Gilberto Santa Rosa, Erik Rubin, Prince Royce και άλλους. Ο δίσκος αυτός, που είναι ηχογραφημένος στα ισπανικά, αποτελεί τον δέκατο τρίτο προσωπικό δίσκο της καριέρας της. Παράλληλα με την κυκλοφορία του δίσκου της, προώθησε τη συνεργασία της με τον Αμερικανό βετεράνο της jazz μουσικής, Tony Bennett, για το κλασσικό κομμάτι The way you look tonight. Άμεσα μετά την κυκλοφορία του δίσκου της, έλαβε πλατινένια επικύρωση για τις υψηλές πωλήσεις του δίσκου της στο Μεξικό, που σύντομα μετατράπηκε σε τριπλά πλατινένιο δίσκο, ενώ επικυρώθηκε ως χρυσός στις Ηνωμένες Πολιτείες στην κατηγορία των ισπανόφωνων μουσικών δίσκων, για πωλήσεις πάνω από 50.000 αντίτυπα στις ΗΠΑ και 180.000 αντίτυπα στο Μεξικό αντίστοιχα. Το άλμπουμ έχει πουλήσει μέχρι σήμερα περισσότερα από 600.000 αντίτυπα παγκοσμίως και θεωρείται ένα από τα πιο εμπορικά ισπανόφωνα άλμπουμ της τελευταίας δεκαετίας.

Στις 3 Φεβρουαρίου 2013 κυκλοφόρησε το δεύτερο single του δίσκου, το κομμάτι "Te Perdiste Mi Amor" που είναι ντουέτο με τον Αμερικανό τραγουδιστή Prince Royce. Στις 24 Μαρτίου της ίδιας χρονιάς ξεκίνησε την περιοδεία της με αφετηρία το Σικάγο. Η περιοδεία, που φέρει τίτλο "The VIVA! Tour" περιλάμβανε συναυλίες στις ΗΠΑ και το Μεξικό βιντεοσκοπήθηκε και κυκλοφόρησε την επόμενη χρονιά σε dvd/bluray.

### 2014-σήμερα: Δισκογραφική επιστροφή
Τον Νοέμβριο του 2014 κυκλοφόρησε το άλμπουμ *Amore Mio*, το οποίο σημείωσε μέτρια επιτυχία. Από αυτό το άλμπουμ ξεχώρισαν 4 κομμάτια, το *Por lo que reste de vida*, η μπαλάντα *Sólo parecía amor*, το dance κομμάτι *Como Tú No Hay Dos* (σε συνεργασία με την Becky G) και το ομότιτλο κομμάτι του δίσκου. 

Τον Μάιο του 2016, κυκλοφόρησε το άλμπουμ *[[Latina]]* το οποίο έφτασε στην 1η θέση του Top Latin albums chart στο Billboard και στη θέση #29 του παγκόσμιου albums chart. Συνολικά, έφτασε στην 1η θέση των πωλήσεων σε 11 χώρες στα iTunes με συνολικά entries σε 34 χώρες.
Το πρώτο σινγκλ είναι το κομμάτι *Desde Esa Noche* σε ντουέτο με τον Κολομβιανό Maluma, το οποίο εξελίχτηκε σε τεράστια επιτυχία σε ΗΠΑ, Λατινική Αμερική και Ισπανία, φτάνοντας γρήγορα στις πρώτες θέσεις των charts. Το 2ο σινγκλ είναι η μπαλάντα *Vuélveme a Querer*. 
Στο *Latina* εμπεριέχονται διασκευές 2 ελληνικών τραγουδιών: το ένα είναι το *Tiki Tiki Ta* ("Η πιο ωραία στην Ελλάδα") και το άλλο είναι το *Todo* ("Πόσο σε θέλω"). Το άλμπουμ περιλαμβάνει συνεργασίες με γνωστούς καλλιτέχνες όπως Silvestre Dangond, OMI, Jacoob Forever, De La Ghetto κλπ.
Στην Ελλάδα έφτασε στην 1η θέση του GooglePlay music chart, και στην 2η θέση του iTunes chart. Έλαβε πολύ θετικές κριτικές, με το AllMusic να το βαθμολογεί με 4 στα 5 αστέρια και να εγκωμιάζει το άλμπουμ για την παραγωγή και τα φωνητικά. Σύμφωνα με τη σελίδα All Music, το album Latina συμπεριλαμβάνεται στα καλύτερα album του 2016.

## Καριέρα στην ηθοποιία

[thumb|right|150px|<center>Η [Μαρία της γειτονιάς (τηλεοπτική σειρά)|Μαρία της γειτονιάς, παραγωγής 1995, αποτελεί μία από τις πιο κλασσικές τηλενουβέλες όλων των εποχών.]]
Η Thalia έπαιξε για πρώτη φορά σε τηλενουβέλα το 1986 στη σειρά "Pobre señorita Limantour" ("Καημένη Δεσποινίδια Λιμαντούρ"), μέσα από την οποία ξεκίνησε η συνεργασία της με τον τηλεοπτικό όμιλο Televisa, τον μεγαλύτερο τηλεοπτικό όμιλο στον χώρο των Μέσων Μαζικής Ενημέρωσης στον ισπανόφωνο κόσμο. Η Televisa είναι εταιρία που παράγει ετησίως μεγάλο αριθμό τηλενουβέλων, οι οποίες στη συνέχεια εξάγονται σε πολλές χώρες του κόσμου. Το συμβόλαιο της Ταλία με την Televisa θεωρήθηκε το πιο ακριβό συμβόλαιο που έχει υπογράψει ηθοποιός στην ιστορία του ομίλου, ενώ όπως αποδείχτηκε, ήταν και το διαρκέστερο. Το 1987, πρωταγωνίστησε στη νεανική δραματική σειρά "Quinceañera" ("Δεκαπεντάχρονη"), δίπλα στο πλευρό της Μεξικανής ηθοποιού Αδέλα Νοριέγα. Η "Δεκαπεντάχρονη" κέρδισε το βραβείο καλύτερης τηλενουβέλας για το έτος 1988, ενώ η Ταλία έλαβε το βραβείο της καλύτερης πρωτοεμφανιζόμενης ηθοποιού. Το 1989, ήταν πάλι πρωταγωνίστρια στη σειρά "Luz y Sombra" ("Φως και σκιά"), η οποία ωστόσο αποδείχτηκε τηλεοπτική αποτυχία. Η έκρηξη της δημοτικότητας της Ταλία ήρθε το έτος 1992, όταν υποδύθηκε τον πρωταγωνιστικό ρόλο στην κοινωνική σειρά "Μαρία Μερσέντες", για την οποία κέρδισε το βραβείο πρώτου γυναικείου ρόλου σε τηλενουβέλα το 1993. Η σειρά αποτέλεσε την πρώτη από μία τριλογία αισθηματικών σειρών, οι οποίες έμειναν γνωστές από τον Τύπο ως "η τριλογία με τις Μαρίες", επειδή και στις τρεις σειρές το όνομα της ηρωίδας ήταν Μαρία ενώ το σενάριο ήταν παρεμφερές. Η δεύτερη τηλενουβέλα της τριλογίας ήταν η Μαριμάρ, παραγωγής 1994, ενώ η τελευταία ήταν η Μαρία της γειτονιάς, παραγωγής 1995. Η πορεία της Ταλία στον χώρο της ηθοποιίας έληξε με την τηλενουβέλα Ροζαλίντα, παραγωγής 1999. Οι τέσσερις αυτές τηλενουβέλες βασίστηκαν στο σεναριακό μοτίβο του παραμυθιού της Σταχτοπούτας. Με αυτές τις σειρές, η Ταλία έλαβε παγκόσμια αναγνωρισιμότητα και καθιερώθηκε ως τηλεοπτικό φαινόμενο, εφόσον οι σειρές της προκάλεσαν αισθητά υψηλά ποσοστά τηλεθέασης στις περισσότερες χώρες όπου προβλήθηκαν. Το 1999 μάλιστα ανακοινώθηκε από τον τότε πρόεδρο της Televisa, ότι η Ταλία είναι η πιο ακριβοπληρωμένη ηθοποιός τηλενουβέλας όλων των εποχών, ενώ οι σειρές που πρωταγωνίστησε ήταν αυτές που είχαν τη μεγαλύτερη απήχηση σε διεθνές επίπεδο. Συγκεκριμένα, τα δικαιώματα προβολής της τελευταίας της σειράς με τον όμιλο είχαν ήδη πουληθεί σε περισσότερες από 80 χώρες, πριν ακόμα κάνει πρεμιέρα η σειρά στη Μεξικανική τηλεόραση, ενώ το 2000 σύμφωνα με στατιστική έρευνα της Nielsen οι τηλενουβέλες της Ταλία ήταν το δεύτερο πιο εξαγώγιμο προϊόν του Μεξικού μετά από το ποτό *τεκίλα*. 
 Η εικόνα της ως σταρ της Μεξικάνικης σαπουνόπερας για πολλούς σήμερα αποτελεί στοιχείο πολιτιστικών αναφορών και ρετρό ενδιαφέροντος, εφόσον στιγμάτισε με τους ρόλους της την τηλεοπτική πραγματικότητα δύο δεκαετιών.

Ωστόσο, αν και η παρουσία της στην τηλεόραση ήταν φαινομενική, η πορεία της στον χώρο του κινηματογράφου ήταν μικρότερης σημασίας. Το 1999 πρωταγωνίστησε στην Αμερικανική κωμωδία Μάμπο Καφέ, μία ανεξάρτητη ταινία παραγωγής του Ρούμπεν Γκονζάλες, η οποία απέσπασε πολύ μέτριες κριτικές και θεωρήθηκε εμπορικό φιάσκο, εφόσον διατέθηκαν ελάχιστα χρήματα για την παραγωγή της. Η Ταλία έκτοτε ασχολείται κατά αποκλειστικότητα με την καριέρα της στον χώρο της μουσικής, τη συγγραφή βιβλίων και τις επιχειρηματικές της δραστηριότητες.

## Επιχειρηματική δραστηριότητα

Το 2002, η Thalía υπέγραψε συμβόλαιο με την πολυεθνική εταιρία Kmart Corporation με σκοπό να κυκλοφορήσει την προσωπική της σειρά ρούχων για γυναίκες, καθώς και αξεσουάρ και οικιακά είδη. Μέχρι τα μέσα του 2003, η "Thalia Sodi Collection" ήταν ήδη διαθέσιμη σε πάνω από 2.000 καταστήματα στις ΗΠΑ. Η Thalía ήταν η πρώτη Μεξικάνα επιχειρηματίας που λάνσαρε brand ρούχων στις ΗΠΑ.

Παράλληλα, κυκλοφόρησε η σειρά οπτικών της κάτω από την ονομασία "Thalía Eyewear Collection" σε συνεργασία με την Kenmark Optical. Το 2005, η σειρά οπτικών επεκτάθηκε και στη Μεξικανική αγορά, μέσω μιας συνεργασίας με την εταιρία "Devlyn". Μέχρι το 2007 η Thalía είχε παραγάγει κέρδος 100 εκατομμυρίων δολαρίων μέσα από τις πωλήσεις της κολεξιόν "Thalía Eyewear", με συνολικά πωληθέντα πάνω από 1 εκατομμύριο προϊόντα. Το 2007, η Thalía παρουσίασε μία καινούργια σειρά οπτικών στη Νέα Υόρκη, η οποία εξήχθη σε περισσότερες από 80 χώρες ανά τον κόσμο, με ιδιαίτερη εισπρακτική επιτυχία.

Τον Απρίλιο του 2004, έκανε την εμφάνισή της στον χώρο τον εκδόσεων κυκλοφορώντας στην Αμερική περιοδικό μηνιαίας συχνότητας με τίτλο το όνομά της *Thalía*, σε παραγωγή της American Media και στοχεύοντας στο νεανικό και γυναικείο κοινό της λατινόφωνης μειονότητας των ΗΠΑ. Το περιοδικό περιελάμβανε συμβουλευτική και θέματα σχετικά με την υγεία, τη μόδα και μυστικά ομορφιάς. Μερικούς μήνες αργότερα, έκλεισε συμφωνία πολλών εκατομμυρίων δολαρίων για να είναι το προβαλλόμενο πρόσωπο της εταιρίας κοσμημάτων "Jacob & Co".

Το 2004, υπέγραψε επίσης συμβόλαιο με την εταιρία "Hershey's" με την οποία κυκλοφόρησε την προσωπική της μάρκα προϊόντων σοκολάτας και ζαχαρωτών. Το 2006 έγινε το προβαλλόμενο πρόσωπο της εταιρίας "Carol’s Daughter", που ειδικεύεται σε καλλυντικά και προϊόντα ομορφιάς, ενώ το 2007 λάνσαρε το άρωμά της, μέσα από την πολυεθνική εταιρία καλλυντικών "Fuller Cosmetics". Το 2007, έγινε μέλος του ABC Radio και ξεκίνησε τη δική της ραδιοφωνική εκπομπή με τίτλο "The Conexión Thalía Radio Show", η οποία εξακολουθεί να εκπέμπει μέχρι σήμερα σε εβδομαδιαία συχνότητα και αναπαράγεται σε πάνω από 170 ραδιοφωνικούς σταθμούς ανά τις ΗΠΑ. Από τον Μάρτιο του 2013, η εκπομπή ξεκίνησε να μεταδίδεται σε ημερήσια συχνότητα ενώ επεκτάθηκε σε 30 ακόμη ραδιοφωνικούς σταθμούς, σύμφωνα με την ανανέωση του συμβολαίου της με τη Cumulus Media Networks.

Τον Σεπτέμβριο του 2007 κυκλοφόρησε το πρώτο βιβλίο της το οποίο περιείχε μυστικά ομορφιάς με τίτλο "Thalía: ¡Belleza!-Lessons in Lipgloss and Happiness" ενώ τον Ιούνιο του 2009, κυκλοφόρησε το δεύτερο βιβλίο της με τίτλο "Thalia: ¡Radiante!-Your Guide to a Fit and a Fabulous Pregnancy", το οποίο αποτελούσε πρακτικό οδηγό για έγκυες γυναίκες. Τον Μάιο του 2010, συνεργάστηκε με την πολυεθνική εταιρία "C&A" για την προσωπική της κολεξιόν ρούχων και αξεσουάρ. Τον Φεβρουάριο του 2011, έγινε το νέο πρόσωπο της "Head & Shoulders" και τον Νοέμβριο, κυκλοφόρησε το τρίτο βιβλίο της "Growing Stronger", το οποίο αποτελεί την αυτοβιογραφία της. Η Thalía υπήρξε επίσης το δημόσιο πρόσωπο για μεγάλες διαφημιστικές καμπάνιες, όπως της "Dr. Pepper" (εταιρία αναψυκτικών) το 2001 και του οίκου μόδας "Victoria's Secret" το 2005. Από το 2007 μέχρι σήμερα είναι το προβαλλόμενο πρόσωπο της εταιρίας επικοινωνιών AT&T, που είναι η πρώτη εταιρία υπηρεσιών επικοινωνίας στον λατινόφωνο κόσμο και μία από τις μεγαλύτερες στις ΗΠΑ. Το 2010 διέρευσε η φήμη από το περιοδικό *ΟΚ!* ότι για κάθε διαφημιστικό που γύριζε, χρέωνε περίπου 3 εκατομμύρια δολάρια. Σύμφωνα με το περιοδικό *Mira!*, το 2008 είχε εκτιμηθεί ότι η Ταλία ήταν η πιο πλούσια Μεξικάνα επιχειρηματίας στην Αμερική με συνολικό net worth πάνω από 200 εκατομμύρια δολάρια. Τον Απρίλιο του 2012, εγκαινίασε το δικό της κέντρο γιόγκα στη Νέα Υόρκη. Επιπλέον τα τελευταία χρόνια, μοιράζεται πληθώρα επενδύσεων με τον σύζυγό της Tommy Mottola, ιδίως στην παραγωγή μουσικών παραστάσεων στο Broadway.

Το 2013 κυκλοφόρησε το τέταρτο βιβλίο της μέσα από τις εκδόσεις Penguin Books, το οποίο απευθύνεται σε μικρά παιδιά και παράλληλα υπέγραψε συμβόλαιο πολλών εκατομμυρίων δολαρίων με την πολυεθνική εταιρία Macy's για να λανσάρει την άνοιξη του 2015 τις επόμενες προσωπικές της κολεξιόν ρούχων, εσωρούχων, υποδημάτων, αξεσουάρ, κοσμημάτων και καλλυντικών.

## Φιλανθρωπική δράση

Η Ταλία από το 2004 είναι εθελόντρια και επίσημη εκπρόσωπος του March of Dimes διεθνώς. Το "March of Dimes" είναι ένας μη κερδοσκοπικός οργανισμός που στηρίζει διαφημιστικές καμπάνιες σχετικά με τη βελτίωση της υγείας των μητέρων και των μωρών, ιδίως σε περιπτώσεις πρόωρων γεννήσεων. Μέσω διάφορων διαφημιστικών και μέσω της προβολής της, έχει καταφέρει να αυξήσει την ευαισθητοποίηση μεγάλου μέρους των πολιτών σχετικά με τις πρόωρες γεννήσεις των μωρών και τους κινδύνους υγείας που επιφέρουν, καθώς και να αυξήσει τις δωρεές σε σημαντικό ποσοστό.

Το 2006, συμμετείχε στο φιλανθρωπικό γκαλά *A Funny Thing Happened On The Way To Cure Parkinson's* με σκοπό την οικονομική στήριξη του ιδρύματος *The Michael J. Fox Foundation for Parkinson's Research* του Michael J. Fox.

Τον Μάιο του 2009, η Ταλία μαζί με τον σύζυγό της Τόμμυ Μοττόλα, δέχτηκαν τιμητική αναγνώριση από το St. Jude Children’s Research Hospital στο Miami για την έντονη οικονομική τους στήριξη στο πρόγραμμα βοήθειας για τα άρρωστα παιδιά. Το 2010, συμμετείχε δυναμικά στη συγκέντρωση χρημάτων του "Foundation of the New York's police department", το οποίο εργάζεται για καλύτερη αστική ασφάλεια. Το 2011, παρακολούθησε το φιλανθρωπικό γκαλά που διοργάνωσε το *Robin Hood Foundation* με σκοπό τη συγκέντρωση χρημάτων για τους αστέγους, στο οποίο προσέφερε μεγάλο χρηματικό ποσό. Την ίδια χρονιά, έκλεισε τον Μεξικάνικο τηλεοπτικό μαραθώνιο συγκέντρωσης χρημάτων, προσφέροντας μία εθελοντική συναυλία στο Audiotorio Nacional.

Είναι επιπλέον μέλος του ιδρύματος "ALAS Foundation", το οποίο είναι ένας μη κυβερνητικός οργανισμός που αγωνίζεται για την ανάπτυξη προγραμμάτων παροχής εκπαίδευσης σε μικρά παιδιά στη Λατινική Αμερική.

Τον Νοέμβριο του 2012, προσέφερε εθελοντική βοήθεια σε συμπατριώτες της που ήταν θύματα του φονικού τυφώνα Sandy στη Νέα Υόρκη. Δήλωσε μεταξύ άλλων: “Όταν άρχισα να βλέπω την καταστροφή που προκάλεσε ο τυφώνας, νόμιζα ότι ήταν απίστευτο, αλλά όταν είδα τα αδέρφια μου από τη χώρα μου και ολόκληρες οικογένειες που έχασαν τα πάντα, αισθάνθηκα την ανάγκη να βοηθήσω" Συνέχισε λέγοντας πως σε τέτοιες στιγμές "είναι χρέος κάθε καλλιτέχνη να χρησιμοποιεί τη δύναμη που του δίνουν τα μέσα για να συλλέξει βοήθεια για τους πληγέντες".

Το 2013 βραβεύτηκε από τον μη κερδοσκοπικό οργανισμό *Lyme Research Alliance* για τη συνεισφορά της στην ευαισθητοποίηση των πολιτών για την ασθένεια Lyme, από την οποία έχει νοσήσει η ίδια, μέσα από ένα ιστότοπο που χρηματοδότησε και δημιούργησε η ίδια η Ταλία και αποσκοπεί στην ενημέρωση και την πρόληψη των πασχόντων από την ασθένεια. Το βραβείο που έλαβε φέρει τίτλο "Your voice inspires many Award", δηλαδή "Η φωνή σου εμπνέει πολλούς".

Το 2014 ονομάστηκε "¨Διαδικτυακή Πρέσβειρα Καλής Θέλησης" από τη UNICEF, λόγω της διαδικτυακής καμπάνιας που λάνσαρε και προώθησε ενάντια στο bullying (σχολικό εκφοβισμό) και της γενικότερης στήριξής της σε φιλανθρωπικά προγράμματα που αφορούν τα παιδιά, μέσα από τις ιστοσελίδες κοινωνικές δικτύωσης.

## Προσωπική ζωή

### Σχέσεις - Οικογένεια
Από το 1995 μέχρι το 1996 ήταν σε σχέση με τον Μεξικανό ηθοποιό Φερνάντο Κολούνγκα, με τον οποίο τότε έπαιζε στη σειρά «María la del Barrio». Στις 2 Δεκεμβρίου 2000 παντρεύτηκε τον Αμερικανό επιχειρηματία και παραγωγό Τόμυ Μοτόλα. Απέκτησαν δύο παιδιά: μια κόρη, την Σαμπρίνα Σακάε Μοτόλα Σόντι (γενν. 2007) και έναν γιο, τον Μάθιου Αλεχάντρο Μοτόλα Σόντι (γενν. 2011).

Τον Σεπτέμβριο του 2002, οι αδερφές της, Λάουρα Ζαπάτα και Ερνεστίνα Σόντι, απήχθησαν στην Πόλη του Μεξικού. Η Ζαπάτα απελευθερώθηκε 18 μέρες μετά την απαγωγή, και η Σόντι απελευθερώθηκε την 36η μέρα. Με το πέρασμα των χρόνων, η Ταλία είχε πολλά οικογενειακά προβλήματα και κυρίως με την αδερφή της, Λάουρα Ζαπάτα. Η απόπειρα της Ζαπάτα να μεταφέρει θεατρικά την απαγωγή της ήταν κάτι στο οποίο ήταν εξαρχής αντίθετη η Ταλία, και το οποίο υπήρξε ως αφορμή για μία πολυετή διαμάχη. Η Ζαπάτα επιτέθηκε πολλές φορές στην Ταλία χαρακτηρίζοντάς την "γυναίκα που λειτουργεί με γνώμονα το χρήμα". Παρά τις επιθέσεις εις βάρους της, η Ταλία έχει επιλέξει να κρατάει μία στάση ουδετερότητας για τα οικογενειακά της προβλήματα με την αδερφή της, εξηγώντας πως "ό,τι συμβαίνει μέσα στην οικογένεια, αφορά μόνο την οικογένεια και τα προβλήματα και οι παρεξηγήσεις πρέπει να λύνονται μέσα στην οικογένεια και όχι δημόσια". Σε συνέντευξη Τύπου, η Ταλία δήλωσε πως τα οικογενειακά της προβλήματα είναι "απλά ένα σκοτεινό σύννεφο σε ένα λαμπερό ουρανό".

### Υγεία
Το 2008 μολύνθηκε από το βακτήριο Borrelia, το οποίο προκαλεί μία σπάνια ασθένεια, γνωστή ως Lyme. Μεταδίδεται στον άνθρωπο μέσω της επαφής με το μικρόβιο Ixodes. Η ασθένειά της την απέτρεψε απ' το να προωθήσει την τότε δισκογραφική της δουλειά Lunada ενώ την έφερε πολύ κοντά στον θάνατο. Για τα επόμενα χρόνια λάμβανε καθημερινή φαρμακευτική αγωγή με αμέτρητα χάπια, ενώ ανάρρωσε σταδιακά μέχρι το 2011. Η ασθένεια της προκάλεσε πτώση των μαλλιών, έντονο αδυνάτισμα, πόνους στα κόκαλα, απώλεια μνήμης, σοβαρούς πονοκεφάλους, δυσκολίες στην όραση και υπερευαισθησία στο δέρμα της, όπως εξηγεί η ίδια στην αυτοβιογραφία της.

## Μουσικές επιρροές και πολιτιστική επίδραση στην ποπ κουλτούρα
[thumb|left|300px|<center>Η Ταλία καλεί τον Αμερικανό πρόεδρο [Μπαράκ Ομπάμα να χορέψουν, σε ένα φεστιβάλ για την ισπανόφωνη μουσική κληρονομιά, που διεξήχθη στον Λευκό Οίκο το 2009.]]

Η φωνή της Ταλία είναι λυρική και στη μουσική ορολογία χαρακτηρίζεται ως mezzo-soprano. Το ρεπερτόριό της περιλαμβάνει διάφορες υποκατηγορίες της latin μουσικής, στοιχεία ηλεκτρονικής pop μουσικής, κλασσικής pop, rock και ενίοτε φολκλόρ ενορχηστρώσεις όπως banda sinaloense ή σύγχρονα είδη όπως R&B. Αν και κατά διαστήματα έχει πειραματιστεί με τα μουσικά είδη που εκπροσωπεί, ο βασικός κορμός της δισκογραφίας της χαρακτηρίζεται από την εμπορική latin pop και τις ερωτικές μπαλάντες.

Σύμφωνα με την ίδια την Ταλία, η μεγαλύτερη έμπνευσή στην καριέρα της και στη ζωή της ήταν η μητέρα της, η οποία ήταν προσωπική της μάνατζερ από την αρχή της καριέρας της μέχρι το 2000. Όσο αφορά τις καλλιτεχνικές της επιρροές, η δουλειά της Ταλία είναι εμπνευσμένη κυρίως από καλλιτέχνες όπως Γκλόρια Έστεφαν, Σελίν Ντιόν, Σαντέ, Φρανκ Σινάτρα, The Doors, Μάικλ Τζάκσον και Κάιλι Μινόγκ, ενώ η ίδια επανειλημμένα έχει εκφράσει τον θαυμασμό της απέναντι στη Μέριλιν Μονρόε, και τη Μαντόνα. Η ίδια η Ταλία επίσης έχει εμπνεύσει πολλούς καλλιτέχνες, κυρίως της latin pop μουσικής σκηνής, ενώ καλλιτέχνες όπως ο Χούλιο Ιγκλέσιας, ο Tony Bennett, η Γκλόρια Έστεφαν, ο Ρίκι Μάρτιν, η Μπρίτνεϊ Σπίαρς, η Σελίν Ντιόν, ο Tiziano Ferro, ο Michael Bublé, ο Robbie Williams, η Σακίρα, η Lindsay Lohan, η Yuri, ο Prince Royce και ο Χουάν Λουίς Γκέρρα έχουν εκφράσει τον θαυμασμό τους απέναντί της. Επιπλέον, έχει λάβει διθυραμβικά εγκώμια για τη δουλειά της από μεγάλες τηλεοπτικές προσωπικότητες της Αμερικής όπως η Όπρα Γουίνφρεϊ και η Rosie O'Donnell, καθώς και από τον πρόεδρο των ΗΠΑ, Μπαράκ Ομπάμα.

Στις 25 Απριλίου 1997, η κυβέρνηση του Λος Άντζελες καθιέρωσε τη μέρα ως "Εθνική ημέρα της Ταλία" λόγω της επιρροής της στη λατινόφωνη μειονότητα της πολιτείας της Καλιφόρνιας.
Η απότομη έκρηξη της δημοτικότητας της Ταλία συνέπεσε με την προβολή των τηλενουβέλων στις οποίες πρωταγωνίστησε, ενώ για πολλά χρόνια η τηλεοπτική παρουσία της επισκίασε την καριέρα της στον χώρο της μουσικής και της δισκογραφικής βιομηχανίας. Η προώθηση και η υπερβολική προβολή που δέχτηκε από τα ΜΜΕ διεθνώς κατά τη δεκαετία του 1990, οδήγησε στην καθιέρωσή της ως μία μεγάλη ντίβα της μικρής οθόνης και μία γυναίκα που έπαιξε καθοριστικό ρόλο στη διαμόρφωση της τηλεοπτικής πραγματικότητας και της λαϊκής κουλτούρας για μία ολόκληρη δεκαετία. Οι σειρές της Ταλία προβλήθηκαν σε συνολικά πάνω από 180 χώρες με μέσο όρο τηλεθεατών ημερησίως να αγγίζει τα δύο δισεκατομμύρια, μόνο κατά τη δεκαετία του 1990, χωρίς να υπολογιστούν οι τηλεθεάσεις κατά την επόμενη δεκαετία, που οι σειρές εξακολουθούσαν να προβάλλονται σε πολλές χώρες είτε για πρώτη φορά, είτε σε επανάληψη.

Η Ταλία υπήρξε το εμπορικότερο προϊόν ποπ κουλτούρας σε πολλές χώρες ανά τον κόσμο, κατορθώνοντας έτσι να αποκτήσει μία στέρεη βάση θαυμαστών και θαυμαστριών σε πολλές χώρες, και όπως ήταν αναμενόμενο να εξελιχθεί σε εικονική μορφή για την γκέι κοινότητα. Η ίδια ενίσχυσε την εικόνα της ως "ιέρεια" της λατινόφωνης γκέι κοινότητας, ενσωματώνοντας πολλές παραπομπές στα μουσικά της βίντεο, τις ζωντανές εμφανίσεις της αλλά και τις φανερά υποστηρικτικές δηλώσεις της σε πληθώρα συνεντεύξεων. Το 2012, το Terra Networks τη συμπεριέλαβε στη λίστα με τις αγαπημένες τραγουδίστριες της γκέι κοινότητας. Όσο αφορά την πορεία της στον καλλιτεχνικό χώρο, μέσα στη δεκαετία του 2000, όπου ήδη πλέον είχε αποσυρθεί οριστικά από τον χώρο της τηλεόρασης, έλαβε κριτική και εμπορική αναγνώριση για τις δισκογραφικές της δουλειές, οι οποίες εξακολουθούσαν να έχουν υψηλή επιτυχία και της χάρισαν πολλές πλατινένιες και χρυσές επικυρώσεις στις περισσότερες μουσικές αγορές της Αμερικής και της Ευρώπης, μεταξύ των οποίων και η Ελληνική.

Παράλληλα, εκμεταλλεύτηκε το όνομά της και τη φήμη της για να εισαχθεί στον επιχειρηματικό κόσμο, κυκλοφορώντας πολλά προϊόντα κάτω από το λογότυπό της, και κατέκτησε τον χώρο της συγγραφής βιβλίων, κυκλοφορώντας τρία βιβλία της που μετατράπηκαν σε best-sellers. Το τελευταίο βιβλίο της που κυκλοφόρησε είναι η προσωπική της αυτοβιογραφία με τίτλο "Growing Stronger", στην οποία αναφέρεται εκτεταμένα σε μεγάλα κεφάλαια της ζωής της, όπως ο γάμος της, τα τραυματικά παιδικά της χρόνια στα οποία υπήρξε θύμα τραμπουκισμού, η γέννηση των παιδιών της, η απαγωγή των αδερφών της το 2002, η ασθένεια Lyme που την οδήγησε πολύ κοντά στο θάνατο και το πώς κατάφερε να ισορροπήσει την προσωπική της ζωή με το βάρος της δημοτικότητάς της.

Υπήρξε το μεγαλύτερο τηλεοπτικό είδωλο των τελευταίων δεκαετιών με βάση θαυμαστών σε όλες τις χώρες, ενώ η μουσική της κατάφερε να περάσει τα σύνορα της λατινόφωνης αγοράς και να κερδίσει τις δύσκολες αγορές της Ευρώπης και της Ασίας, πραγματοποιώντας σημαντικά κατορθώματα για την εξάπλωση του πολιτισμού, της γλώσσας και της μουσικής που πρεσβεύει.

## Δισκογραφία

**Studio άλμπουμ**
* *Thalia <small>(1990)</small>*
* *Mundo de Cristal <small>(1991)</small>*
* *Love <small>(1992)</small>*
* *[[En extasis|En éxtasis]] <small>(1995)</small>*
* *[[Amor a la mexicana]] <small>(1997)</small>*
* *[[Arrasando]] <small>(2000)</small>*
* *Thalia [Spanish] <small>(2002)</small>*
* *Thalia [English] <small>(2003)</small>*
* *[[The sixth sense]] <small>(2005)</small>*
* *[[Lunada]] <small>(2008)</small>*
* *[[Habitame Siempre|Habítame siempre]] <small>(2012)</small>*
* *Amore Mio <small>(2014)</small>*
* *[[Latina]] <small>(2016)</small>*
* *Valiente <small>(2018)</small>*
* *DesAMORfosis <small>(2021)</small>*
**Mixtape (2023)
*A Mucha Honra (2024)
*Navidad Melancólica (2024)



<big>*'Ζωντανές Ηχογραφήσεις**</big>
* ''[[Primera fila|Primera Fila: LIVE]] <small>(2009)</small>''
* ''Viva Tour: En Vivo <small>(2013)</small>''

<big>**Παιδικά άλμπουμ**</big>
* ''Viva Kids Vol.1 <small>(2014)</small>''


<big>**EPs**</big>
* ''El Sexto Sentido: Re+loaded <small>(2006)</small>''
* ''Primera Fila...Un año después <small>(2010)</small>''
* ''Habitame Siempre: Edicion Especial <small>(2013)</small>''

<big>**Soundtracks**</big>
* ''Quinceañera: OST'' <small>(1988)</small>
* ''Marimar: OST'' <small>(1994)</small>
* ''Anastasia (The Motion Picture Soundtrack)'' <small>(1997)</small>
* ''Ever After (Movie Soundtrack)'' <small>(1997)</small>
* ''Dance with me (Movie Soundtrack)'' <small>(1999)</small>

<big>**Συλλογές και άλλες κυκλοφορίες**</big> 
* ''Nandito Ako <small>(1997, 2007 [10-year Anniversary Edition] - Φιλιππίνες)</small>''
* ''Por Amor <small>(1998 - Γαλλία, Βέλγιο)</small>''
* ''ORO - The Ultimate Collection <small>(1999)</small>'' 
* ''Greatest hits: Banda Style <small>(2001)</small>'' 
* ''Thalia's Hits Remixed <small>(2003)</small>''
* ''Greatest Hits <small>(2004)</small>''
* ''Thalia: Coletanea Exclusiva Brasil <small>(2013 - Βραζιλία)</small>''
 


==Περιοδείες==
* Love Tour <small>(1993)</small>
* En Extasis Tour <small>(1996)</small>
* Amor a la Mexicana Tour <small>(1998)</small>
* High Voltage Tour <small>(2004)</small>
* The VIVA! Tour <small>(2013)</small>
* Latina Love Tour <small>(2016)</small>



== Φιλμογραφία ==




<big>**Τηλεοπτικές Σειρές / Τηλενουβέλες**</big>

* ''Καημένη Δεσποινίδα Limantour'' (Pobre Señorita Limantour, 1987)
* ''Δεκαπεντάχρονη'' (Quinceañera, 1988)
* ''[[Luz y sombra|Φως και Σκιά]]'' (Luz y sombra, 1989)
* ''[[Μαρία Μερσέντες]]'' (Maria Mercedes, 1992)
* ''[[Μαριμάρ]]'' (Marimar, 1994)
* ''[[Μαρία της γειτονιάς (τηλεοπτική σειρά)|Μαρία της γειτονιάς]]'' (Maria la del barrio, 1995)
* ''[[Ροζαλίντα]]'' (Rosalinda, 1999)



<big>**Ταινίες**</big>

* ''Ο πόλεμος των ζαχαρωτών'' (La Guerra de los pasteles, 1976)
* ''Anastasia'' (1997) - Κινούμενα Σχέδια (φωνή)
* ''[[Μάμπο Καφέ]]'' (Mambo Cafe, 1999)
* ''Dora the explorer : Dora's rescue in the Mermaid Kingdom'' (2012) - Κινούμενα σχέδια (φωνή)
* ''Los Minions'' (2015) - Κινούμενα σχέδια (φωνή)

<big>**Θέατρο**</big>

* Vaselina ([[1984]]), στο ρόλο της Sandy




==Άλλες συμμετοχές==
**Σκηνοθεσία**
* ''15 : A Quinceañera Story'' (2017, HBO, Υποψηφιότητα στα Directors Guild Awards - Βραβεία Σωματείου Σκηνοθετών)

**Παραγωγή**
* ''The Latin Explosion'' (2016, ντοκιμαντέρ HBO)
* ''A Bronx Tale'' (2016, Broadway)
* ''Summer : The Donna Summer Musical'' (2018, Broadway)

== Συγγραφικό έργο ==

* ''Belleza! : Lessons in lipgloss and happiness'' (2007)
* ''Radiante! : Your guide to a fit and fabulous pregnancy'' (2009)
* ''Growing Stronger'' (2011)
* ''Chupie, the binky that returned home'' (2013)

==Συνεργασίες με άλλους καλλιτέχνες==


*1987 : No se si es amor, <small>ντουέτο με τον **Erick Rubin**</small>
*1993 : A la orilla del mar, <small>ντουέτο με τη **Veronica Castro**</small>
*1995 : Solamente una vez, <small>ντουέτο με τον **Julio Iglesias**</small>
*1998 : Corazón Corazón, <small>τεχνητό ντουέτο με τον **José Alfredo Jiménez**</small> †
*2001 : El Ultimo Adios (The Last Goodbye), <small>φιλανθρωπική ηχογράφηση με τη συμμετοχή πολλών καλλιτεχνών σε παραγωγή των **Gian Marco** και **Emilio Estefan**</small>
*2002 : Dance Dance (The Mexican), <small>ντουέτο με τον **Mark Anthony**</small>
*2002 : Tu y yo (Remix), <small>μαζί με τους **Kumbia Kings**</small>
*2003 : [[What More Can I Give]], <small>φιλανθρωπική ηχογράφηση με τη συμμετοχή πολλών καλλιτεχνών σε παραγωγή του **Michael Jackson**</small>
*2003 : Todo para Ti, <small>η ισπανική έκδοση του "What More Can I Give"</small>
*2003 : I want you, <small>ντουέτο με τον **Fat Joe**</small>
*2005 : Amar sin ser amada (remix), <small>ντουέτο με τον **Hector El Father**</small>
*2006 : No No No, <small>ντουέτο με τον Romeo Santos από τους **Aventura**</small>
*2008 : Ten Paciencia (remix), <small>ντουέτο με τον **Daddy Yankee**</small>
*2008 : Aventurero, <small>ντουέτο με τον **Nubawn**</small>
*2008 : Isla para dos, <small>συμμετέχει ο **Joselito**</small>
*2009 : Estoy Enamorado, <small>ντουέτο με τον **Pedro Capó**</small>
*2009 : Con la duda, <small>ντουέτο με τον **Joan Sebastian**</small>
*2010 : Somos El Mundo (25 for Haiti), <small>φιλανθρωπική ηχογράφηση με τη συμμετοχή πολλών καλλιτεχνών σε παραγωγή του **Emilio Estefan** και της **Gloria Estefan**</small>
*2010 : Love me tender, <small>τεχνητό ντουέτο με τον **Elvis Presley**</small> †
*2010 : De que manera te olvido, <small>τεχνητό ντουέτο με τη **Rocío Dúrcal**</small> †
*2011 : Feliz Navidad, <small>ντουέτο με τον **Michael Bublé**</small>
*2012 : Sing Sing Sing (Canta Canta), <small>ντουέτο με τη **Fátima Ptacek**</small>
*2012 : Con los años que me quedan, <small>μαζί με τους **Samo, Jesus Navarro** και **Leonel García**</small>
*2012 : Te quiero dijiste, <small>ντουέτο με τον **Robbie Williams**</small>
*2012 : Besame mucho, <small>ντουέτο με τον **Michael Bublé**</small>
*2012 : Dime si ahora, <small>ντουέτο με τον **Gilberto Santa Rosa**</small>
*2012 : Te perdiste mi amor, <small>ντουέτο με τον **Prince Royce**</small>
*2012 : La apuesta, <small>ντουέτο με τον **Erick Rubin**</small>
*2012 : The way you look tonight, <small>ντουέτο με τον **Tony Bennett**</small>
*2013 : Estoy Enamorado, <small>ντουέτο με τον **Gerardo Ortiz** κατά τη διάρκεια συναυλίας</small>
*2013 : Me dediqué a perderte, <small>ντουέτο με τον **Leonel García**</small>
*2013 : Mujeres, <small>ντουέτο με την **Yuri**</small>
*2013 : Estou Apaixonado, <small>ντουέτο με τον **Daniel**</small>
*2013 : Cuando nadie me ve, <small>συμμετοχή σε δίσκο του **Alejandro Sanz**</small>
*2014 : Sino a Ti, <small>ντουέτο με τη **Laura Pausini**</small>
*2014 : Tranquila, <small>ντουέτο με τον **Fat Joe**</small>
*2014 : Como tu no hay dos, <small>ντουέτο με την **Becky G**</small>
*2016 : Desde esa noche, <small>ντουέτο με τον **Maluma**</small>
*2016 : De ti, <small>ντουέτο με τον **Silvestre Dangond**</small>
*2016 : Todavia te quiero, <small>ντουέτο με τον **De La Ghetto**</small>
*2016 : Frutas, <small>ντουέτο με την **Chiky Bom Bom (La Pantera)**</small>
*2016 : Todo, <small>ντουέτο με τους **OMI** και **Jacob Forever**</small>
*2016 : Vuelveme a Querer, <small>ντουέτο με τον **Tito El Bambino**</small>
*2017 : Pena Negra, <small>live συνεργασία με τους **La Sonora Santanera**</small>
*2017 : Quién Será, <small>ντουέτο με τον **Julio Iglesias**</small>
*2017 : Triangulo, <small>συνεργασία με τους **Los Babys**</small>
*2017 : Junto a ti, <small>ντουέτο με τους **Sasha, Benny y Erik**</small>
*2017 : Todo me gusta, <small>ντουέτο με τον **Carlos Vives**</small>
*2018 : No me acuerdo, <small>ντουέτο με την **Natti Natasha**</small>
*2018 : Lento, <small>συνεργασία με τους **Gente De Zona'''

## Σημειώσεις

## Βιβλιογραφία

*Scott Robert Olson (1999). Hollywood Planet: Global Media and the Competitive Advantage of Narrative Transparency, εκδόσεις Routledge, σελίδες 134, 153-161. ISBN 9780805832297.
*Kenneth K. L. (2001). Dubbing and Subtitling in a World Context, Chinese University Press, ISBN 9789629963569.
*Quiñones, Sam (2001). True Tales from Another Mexico: The Lynch Mob, the Popsicle Kings, Chalino, and the Bronx, University of New Mexico Press. ISBN 9780826322968.
*Cl. Fernandez, Andrew Paxman (2001). El tigre: Emilio Azcárraga y su imperio Televisa. ISBN 9700511901.
*Ruth Lorand (2002). Television: Aesthetic Reflections, P. Lang, πρωτότυπο από το Πανεπιστήμιο του Μίτσιγκαν, ψηφιοποιήθηκε το 2008. ISBN 9780820455273
*Maria Immacolata, Vassallo de Lopes, Uribe Bertha (2004). Telenovela: internacionalização e interculturalidade (Τόμος 4ος : Σύγχρονη επικοινωνία), Edições Loyola. ISBN 8515028883, 9788515028887, πορτογαλικά.
* Cobo, Leila (2005). Billboard : "Thalía's Sixth Sense", Nielsen Business Media, Inc - Prometheus Global Media, σελίδες 59-60. ISSN 0006-2510. 
*Lisa Shaw, Stephanie Dennison (2005). Pop Culture Latin America!: Media, Arts, and Lifestyle, ABC-CLIO. 1 Ιανουαρίου 2005, σελίδες 51, 233-239, 398. ISBN 9781851095049
*Stavans Ilan, Augenbraum Harold (2005). Encyclopedia Latina: history, culture, and society in the United States, Volumen 1, Grolier Academic Reference. ISBN 9780717258154.
*Antoine van Agtmael (2007). The Emerging Markets Century: How a New Breed of World-Class Companies Is Overtaking the World, Simon and Schuster. 9 Ιανουαρίου 2007, σελίδα 255. ISBN 9781416548225
*Sodi, Thalía (2007). ¡Belleza! Lessons in Lipgloss and Happiness, Chronicle Books. 6 Σεπτεμβρίου 2007. ISBN 0811858294.
*Sodi, Thalía (2009). ¡Radiante! Your Guide to a Fit and Fabulous Pregnancy, Chronicle Books. 1 Απριλίου 2009. ISBN 081185812X.
*Stavans, Ilan (2010). Telenovelas (The Ilan Stavans Library of Latino Civilization), ABC-CLIO. ISBN 0313364931, 9780313364938.
*Sodi, Thalía (2011). "Growing Stronger", Penguin Books. 1 Νοεμβρίου 2011. ISBN 0451234413.
*Mottola, Tommy (2013). "Hitmaker: The Man and His Music", Grand Central Publishing. 29 Ιανουαρίου 2013. ISBN 0446585181.

## Παραπομπές


## Εξωτερικοί σύνδεσμοι
* Ιστοσελίδα της Sony Music Latin
* Thalia στο Twitter
* Get to know Thalía: 5 Interesting Facts About the Iconic Latin Woman

Κατηγορία:Ποπ μουσικοί
Κατηγορία:Μεξικανοί μουσικοί παραγωγοί
Κατηγορία:Μεξικανοί τραγουδιστές
Κατηγορία:Αμερικανοί τραγουδιστές
Κατηγορία:Αμερικανοί επιχειρηματίες
Κατηγορία:Μεξικανοί στιχουργοί
Κατηγορία:Μεξικανοί συγγραφείς
Κατηγορία:Μεξικανοί μουσικοί
Κατηγορία:Μεξικανές ηθοποιοί